Proteas onoorwonne teen Afrika | Netwerk24
Proteas onoorwonne teen Afrika
Deur Annchen Nel 19 Oktober 2019 14:32
Monique Reyneke, hulpdoelverdediger, wen Saterdag balbesit vir haar span teen Zimbabwe in Bellville. Foto: Jaco Marais
Nadat die Proteas Vrydagaand kwaai uitgedaag is deur Malawi, was hy Saterdag om 12:00 terug op die baan. Die keer het hy Zimbabwe, wat eers laat Vrydagaand gearriveer het, met 69-39 pak gegee.
Die Proteas het Vrydag vir Lesotho met 116-10 afgeransel en Malawi met 56-51 geklop.
Dorette Badenhorst, die SA afrigter, kon teen die Zimbabwiërs ander kombinasies beproef. Sigi Burger het haar kans op doel gekry saam met die debutant Lefébre Rademan op hulpdoel, Khanyisa Chawane op aanvallende vleuel en Romé Dreyer op senter.
Suid-Afrika se sterdoelskieter Lenize Potgieter en die kaptein, Bongiwe Msomi, het in die eerste helfte die plaasvervangersbank warm gehou.
Die doeleverskil met rustyd was reeds 21 punte. Die Proteas het na die eerste kwart met 21-11 voorgeloop, met rustyd met 39-18 en ná die derde kwart met 49-28.
Die Vrystater Khanyisa Chawane het op aanvallende vleuel diens gedoen. Foto: Jaco Marais
Die Proteas speel Sondag teen Uganda. Die wedstryd is van 12:00 tot 14:00 geskuif, maar die meeste mense sal waarskynlik die Springbok-toets tuis dophou.
Msomi-hulle het in die Wêreldbeker-toernooi min moeite teen die She Cranes ondervind en met 67-40 gewen.
Die Afrikabeker-toernooi dien as voorloper vir die toetsreeks teen Engeland, wat einde November ook in die Velodrome beslis word.
’n Hele paar spelers se onbeskikbaarheid vir die reeks het die deur vir ander oopgemaak.
Chawane, Dreyer en Izette Griesel kry om die beurt speelkans op senter in die plek van die ervare Erin Burger, wat nie beskikbaar was nie.
* Suid-Afrika speel Maandag om 12:00 teen Kenia.
* Sondag se program: 08:00: Lesotho t. Uganda; 10:00: Zimbabwe t. Kenia; 12:00: Zambië t. Malawi; 14:00: SA t. Uganda; 16:00: Lesotho t. Zimbabwe (regstreeks op SS 10 en SS 13).
Meer oor: Netbal | Suid-Afrika | Zimbabwe | Proteas